लेकिन क्या श्रीनगर में अयूब पंडित को मध्ययुगीन बर्बरता से मारने का यह काम कश्मीर घाटी में विदेशों से संचालित आतंकवादियों और बकरा पार्टी की बढ़ती ताक़त का प्रतीक है या फिर यह उनकी निराशा और अवसाद से उपजा घिनौना कृत्य है ? बहुत से लोग इसका यही निष्कर्ष निकालेंगे की कश्मीर घाटी में सरकार की सत्ता का अवसान हो रहा है और जनमानस पर आतंकियों और बकरा पार्टी का प्रभाव और आतंक दोनों बढ़ रहे हैं । लेकिन यदि यह सचमुच होता तो सरहद पार से संचालित आतंकियों को बकरा पार्टी की सहायता के लिए कश्मीरियों को मारने की जरुरत न पडती । आतंकियों का दावा है कि वे कश्मीरियों की आज़ादी और सुख के लिए लड़ रहे हैं । यह दावा अरब, ईरानी , तुर्क और मुग़ल पिछले सात सौ साल से कर रहे हैं । उनका तभी से कहना है कि वे कश्मीरियों की मुक्ति के लिए इस घाटी में आए हैं । यह सुख और मुक्ति देने के लिए लाखों कश्मीरियों को उन्होंने मौत की नींद सुला दिया । कश्मीरी मरते रहे ,पिटते रहे लेकिन उन्होंने इन गिलानियों व खुरासानियों के आगे गर्दन नहीं झुकाई । कश्मीरी युवा सेना में भर्ती होने के लिए हज़ारों की संख्या में क़तारें बाँध कर खड़े होते हैं । वे सिविल सर्विस में जाने के लिए दिन रात परिश्रम करते हैं और उसमें बड़ी संख्या में कामयाब भी होते हैं । कश्मीरी फ़िल्मों में काम करना चाहते हैं और अभिनय के बल पर वाहवाही लूटते हैं । दंगल की ज़ायरा वसीम इसका उदाहरण है । कश्मीरियों की इस हठधर्मिता के चलते बकरे आदमखोर होते जा रहे हैं । कश्मीरी अपनी गर्दन झुका लें , इसका प्रयास बकरे अभी तक कर रहे हैं । 2017 में भी उनके यह प्रयास जारी हैं । यही कारण है कि कुलगाम के बाईस साल के कश्मीरी नौजवान लेफ्टीनेंट उमर फैयाज को शादी के घर में से उठा कर उनको गोलियों से भून दिया जाता है । मक़सद केवल एक ही है । कश्मीरी डर कर गिलानियों खुरासानियों और बकरों के आगे आत्म समर्पण कर दें । लेकिन चाहे वह अयूब पंडित हो , या फिर लेफ्टीनेंट उमर फैयाज, या फिर अनन्तनाग के वे छह सिपाही हों , वे पूरे कश्मीरियों के प्रतीक के रुप में लड़ कर शहीद हो गए पर उन्होंने कश्मीरियों का सिर नीचा नहीं होने दिया । जम्मू कश्मीर पुलिस बल में स्थानीय लोग हैं । उसमें आम कश्मीरी है । बकरे अब आम कश्मीरी को डरा कर ही चुप कराना चाहते हैं । इसके लिए उन्होंने इन्सानियत की तमाम हदें पार कर ली हैं । वे पुलिस वालों के परिवार के लोगों को मार रहे हैं । वे कश्मीरियों को अपने ख़लीफ़ा की झोली में डाल देना चाहते हैं । बकरे बगदादी का परचम कश्मीर घाटी में फहराना चाहते हैं । बकरे कश्मीर घाटी के हिन्दुस्तान से काट कर बगदादी की ख़िलाफ़त में शामिल करवाने का सपना पाल रहे हैं । एक बार फिर मौलाना आज़ाद की शब्दावली में ही , पाँच प्रतिशत बकरे 95 प्रतिशत कश्मीरी शेरों को डराना चाहते हैं । कश्मीरियों का एक ही दर्द है । उनके अपने ही कुछ लोग बकरों के साथ मिल गए हैं । यह दर्द उन्हें अन्दर ही अन्दर खाए जा रहा है । अयूब पंडित के रोते बिलखते रिश्तेदारों के चेहरों पर यह दर्द साफ़ पढ़ा जा सकता है । तुर्की के कमाल पाशा अता तुर्क ने दशकों पहले जिस ख़लीफ़ा और ख़िलाफ़त को नकार दिया था ,घाटी में पनाहगीर के तौर पर कभी शरण पाए बकरे अब उसी घाटी से फिर ख़लीफ़ा में जान डालने की कोशिश में लगे हैं । लेकिन कश्मीरी हैं कि विक्रमादित्य की तरह अपना हठ नहीं छोड़ रहे ।